L'Ajuntament reedita el llibre "Gandia entre totes i tots, millor" dirigit als centres educatius
28 setembre 2021

## L'Ajuntament reedita el llibre "Gandia entre totes i tots, millor" dirigit als centres educatius28 setembre 2021Última actualització: 28 setembre 2021

![](../gestion/img/d5a1eb72b3b73d629287d87f5cb10a05eceeee0bfa378b676713c20d43038ada.jpg)  
  

La **regidora de Sanitat i Polítiques Saludables, Liduvina Gil,** acompanyada de la **tècnica de la Unitat de la Unitat de Prevenció Comunitària en Conductes Addictives (UPCCA) de Gandia, Eva Maurí**, ha comparegut aquest matí davant els mitjans de comunicació per a presentar la reedició del llibre “Gandia entre totes i tots, millor”, una iniciativa que inclou un programa de propostes formatives (tallers i activitats) que l’Ajuntament de Gandia ofereix als centres educatius de Primària de la ciutat per al vigent curs escolar.

“_Aquesta iniciativa afavoreix molt que els centres educatius tinguen una oferta única de l’espai municipal que els facilita la planificació i el treball al llarg del curs sense l’aclaparament d’un bombardeig continu d’ofertes_”, ha destacat Gil, qui ha recordat que els centres reben aquest llibret que inclou fitxes informatives sobre els objectius, metodologia, terminis de sol·licitud dels tallers, a més de dades de contacte de cada departament.

Per la seua banda, Maurí ha explicat que des de la UPPCA s’ha reforçat el taller “Prevenció de l’assetjament escolar” implementant-lo a tots els cursos de Primària perquè “_si treballem la prevenció des de la infància s’arribarà a l’ESO amb aquest aspecte treballat que facilitarà la prevenció en aquesta problemàtica_”.

En la mateixa línia es treballarà per a reforçar els tallers de prevenció del consum d’alcohol, tabac i cànnabis, ja que des d’aquest organisme s’ha detectat un contacte més primerenc  de la joventut (11-12 anys) amb les substàncies addictives, sobretot amb el cànnabis, un perjudici greu per a la salut mental que “_impulsa a treballar per a fomentar el pensament crític dels i les joves i les seues habilitats per a resoldre la problemàtica que se’ls presenta quan se’ls ofereix aquest tipus de drogues_”, ha finalitzat la responsable de la UPPCA.

Sobre el contingut de l’oferta, es manté la programació de l’edició anterior amb l’oferta dels diversos departaments i s’incorpora algunes novetats:

*   Des de l’àrea d’Igualtat s’incorporen els programes ‘masculinitats igualitàries’, ‘stop lgtbifòbia’ i ‘impacte de la pornografia en les relacions afectivosexuals en l’adolescència’.

*   Des de la regidoria de Polítiques Saludables es continua treballant en el foment de l’alimentació saludable i en la formació per al professorat i personal auxiliar des dels centres de salut, i es mantenen els programes d’Educació postural”, que aquest any inclourà la part pràctica que no es va poder dur a terme en l’edició anterior a causa de la pandèmia, el “programa de salut podològica escolar” i el taller de foto-protecció.

A aquests s’afegeixen “el meu desdejuni saludable” amb tallers dirigits a l’alumnat de 1r a 4t (Primària), el taller de “formació en primers auxilis per a l’alumnat” (batxiller, secundària, primària i cicles formatius) perquè els estudiants sàpiguen com actuar per salvar la vida d’un o una companya, i el taller “Agenda 2030, els ODS i la cooperació internacional” en matèria de relacions internacionals.

*   El departament de Cultura incorpora a l’oferta un cicle de visites guiades per a conèixer les exposicions que es desenvoluparan durant el curs escolar (dirigides a l’ESO, Batxiller i cicles formatius).

*   Des d’Educació s’afegeix el taller sobre la problemàtica de l’absentisme per a famílies i tutors o tutores de menors.

[Twittear](https://twitter.com/share)